ማዕከሉ ሦስት ምርጥ የጤፍ ዝርያዎችን ለአርሶ አደሩ እያሠራጨ ነው
የጤፍ ምርትና ምርታማነትን ለማሳደግ የሚያስችሉ ሦስት በምርምር የወጡ ምርጥ የጤፍ ዝርያዎችን በመላ አገሪቱ ለሚገኙ ተጠቃሚ አርሶአደሮች እያሠራጨ እንደሚገኝ የደብረዘይት የግብርና ምርምር ማዕከል አስታወቀ ።  የማዕከሉ ዳይሬክተር ዶክተር ሰለሞን ጫንያለው ለዋሚኮ እንደገለጹት ባለፈው የበጀት ዓመት የጤፍ ምርትንና ምርታማነትን ማሳደግ የሚችሉ ሦስት የጤፍ ምርጥ ዝርያዎችን በማውጣት በዘንድሮ ዓመት ለተጠቃሚዎች በስፋት እንዲሠራጩ እንቅስቃሴ እየተካሄደ ይገኛል ።ማዕከሉ በአገሪቱ  ዋነኛ  የምግብ  ሰብል የሆነውን ጤፍ ምርታማነት  ለማሳደግ  ዘርፈ  ብዙ የምርምር ሥራዎች እየተካሄዱ መሆኑንም ዶክተር ሰለሞን አስረድተዋል  ።ማዕከሉ በምርምር የሚያወጣቸው የጤፍ ዝርያዎች የተለያዩ አረሞችንና ተባዮች  የሚቋቋሙ  ምርጥ ዝርያዎች መሆናቸውን የጠቆሙት ዶክተር ሰለሞን በሄክታር እስከ 30 ኩንታል  ምርት  የሚሠጡ ናቸው ብለዋል ።ቁንጮ፣ ቦሰትና ኮራ የተባሉ ምርጥ የጤፍ ዝርያዎች ባለፉት 10 ዓመታት በማዕከሉ በምርምር የወጡ ምርጥ የጤፍ ዝርያዎች መሆናቸውን የሚናገሩት አቶ ሰለሞን የጤፍ ምርታማነትን ይበልጥ ለማሳደግ የሚያስችሉ ንጉስና ፍላጎት የተባሉ አዳዲስ  የጤፍ ዝርያዎችን እንዲሁም በመስኖ የሚለማ ተስፋ የተባለ የጤፍ ዝርያ ባለፈው ዓመት ለተጠቃሚዎች ተሠራጭተዋል ።በአሁኑ ወቅት አርሶ አደሩ ምርጥ የጤፍ ዝርያዎች ፣ ማዳበሪያን ፣ የተሻሻሉ አሠራሮችንና አስፈላጊ የሆኑ የተለያዩ  የግብርና  ቴክኖሎጂዎችን አቀናጅቶ የሚጠቀም  ከሆነ   በሄክታር  እስከ 30 ኩንታል  ድረስ የጤፍ ምርትን ማግኘት እንደሚቻል ዶክተር ሰለሞን አስረድተዋል ።የደብረ ዘይት  የግብርና ምርምር ማዕከል የጤፍ ምርታማነትን ለማሳደግ ከግብርና  ልማት ምርምርና ኤክስቴንሽን  አማካሪ ካውንስል  በመተባባር ከዞንና ከወረዳ የግብርና ጽህፈትቤቶች  ጋር በመተባባር  ክፍተቶችን ለመሙላት ሥልጠና በመሥጠት ላይ ይገኛል ።            